钦定古今图书集成/历象汇编/庶征典/第095卷 > 《久旱新岁乃雨》朱松
## 钦定古今图书集成/历象汇编/庶征典/第095卷 > 《久旱新岁乃雨》朱松

高田土可簏，下田不受犁。遗蝗忧插啄，况乃麦未齐。
赤子天自怜，沟壑忍见挤。雨逐新岁来，停云忽凄凄。
莫辞三日霖，为作一尺泥。汪汪既没膝，滟滟仍拍堤。
渐看蓑笠山，笑语喧畛畦。我欲与寓目，父老同攀跻。
此身群万生，扰扰舞瓮鸡。曾亦无几求，脱粟配羹藜。
永言故陇耕，老眼路凄迷。好收敛版手，锄耰归自携。